Ehdotus NEUVOSTON PÄÄTÖS alueiden komitean kokoonpanon vahvistamisesta /* COM/2014/0226 final - 2014/0128 (NLE) */





PERUSTELUT 1. EHDOTUKSEN TAUSTA Euroopan unionin toiminnasta tehdyn sopimuksen, jäljempänä ’SEUT-sopimus’, 305 artiklan mukaan alueiden komitean, jäljempänä ’komitea’, jäsenten määrä on enintään 350. Komitean kokoonpanosta määrättiin Lissabonin sopimuksen voimaantuloon asti perussopimuksissa. Nyt SEUT-sopimuksen 305 artiklan toisessa kohdassa määrätään, että komitean kokoonpano vahvistetaan neuvoston komission ehdotuksesta tekemällä yksimielisellä päätöksellä. Siirtymämääräyksistä tehdyn pöytäkirjan (N:o 36) 8 artiklassa komitean kokoonpano säilytettiin ”Euroopan unionin toiminnasta tehdyn sopimuksen 305 artiklassa tarkoitetun päätöksen voimaantuloon saakka” sellaisena kuin se oli aiemmin määritetty EY:n perustamissopimuksen 263 artiklassa. Komitean kokoonpanoa mukautettiin 1. heinäkuuta 2013 Kroatian tasavallan liittymisehtoja koskevan asiakirjan 24 artiklan 1 kohdalla. Asiakirjan 24 artiklan 2 kohdassa määrätään, että Kroatian liittymisen huomioon ottamiseksi komitean ”jäsenmäärää lisätään väliaikaisesti 353:een liittymispäivän ja sen toimikauden, jonka kuluessa Kroatia liittyy Euroopan unioniin, päättymisen tai, jos se on aikaisempi, SEUT 305 artiklan toisessa kohdassa tarkoitetun päätöksen voimaantulon väliseksi kaudeksi”. Komitean nykyinen toimikausi päättyy 31. tammikuuta 2015. Siksi on välttämätöntä, että neuvosto vahvistaa päätöksen komitean kokoonpanosta ajoissa ennen kuin neuvosto käynnistää menettelyn alueiden komitean jäsenten nimeämiseksi vuosiksi 2015–2020. On huomattava, että SEUT-sopimuksen 300 artiklan 5 kohdassa määrätään, että neuvosto tarkastelee neuvoa-antavien elinten ”kokoonpanon luonnetta koskevia sääntöjä säännöllisin väliajoin uudelleen unionin taloudellisen, yhteiskunnallisen ja väestörakenteen kehityksen huomioon ottamiseksi. Neuvosto tekee komission ehdotuksesta tätä koskevat päätökset.” 2. KUULEMISTEN TULOKSET Alueiden komitea hyväksyi 6. lokakuuta 2010 Euroopan unionin alueiden komitean tulevaa kokoonpanoa koskevat suositukset Euroopan komissiolle ja neuvostolle.[1] Se suosittelee pysyvää tapaa ”luovuttaa paikkoja tulevien laajentumisten yhteydessä siten, että kaikki valtuuskunnat pienimmistä alkaen luovuttavat yhden paikan kunnes on vapautettu riittävän monta paikkaa kulloistakin laajentumista ajatellen. Seuraavan laajentumisen yhteydessä jatketaan seuraavana vuorossa olevista valtuuskunnista. Paikkoja luovutettaessa on varmistettava, että kaikissa valtuuskunnissa on vähintään viisi jäsentä. Näin säilytetään valtuuskuntien välinen suhteellisuus, moninaisuus ja yhteisvastuu.” Komitea myös ”katsoo, että mainitut periaatteet toteutuvat asettamalla jäsenmäärille ala- ja yläraja siten, että väkiluvultaan pienimmällä jäsenvaltiolla on vähintään 5 jäsentä ja väkiluvultaan suurimmalla jäsenvaltiolla enintään 24 jäsentä”. Komissio on ottanut huomioon myös joidenkin jäsenvaltioiden sille esittämät kannat, joiden mukaan väkirikkaimmilla jäsenvaltioilla pitäisi olla enemmän paikkoja, sekä näkemykset, jotka on kirjattu Eurooppa-valmistelukunnan (2002–2003) pöytäkirjoihin tai joita on esitetty valmistelukunnalle. Lissabonin sopimuksen sanamuodon vahvistaneen hallitustenvälisen konferenssin jälkeen ei ole myöskään tapahtunut sellaisia taloudellisia, sosiaalisia tai väestöllisiä muutoksia, joiden vuoksi merkittävät muutokset komitean kokoonpanon luonteessa olisivat perusteltuja. Siksi tämä ehdotus koskee ainoastaan komitean jäsenmäärän vahvistamista kutakin jäsenvaltiota kohti. 3. EHDOTUKSEEN LIITTYVÄT OIKEUDELLISET NÄKÖKOHDAT 3.1 Oikeusperusta Ehdotus perustuu SEUT-sopimuksen 305 artiklan toiseen kohtaan, jossa määrätään neuvoston yksimielisestä päätöksestä, jolla komitean kokoonpano vahvistetaan. 3.2 Ehdotuksen kuvaus Komitean nykyistä kokoonpanoa, joka sillä on ollut Kroatian liittymisen jälkeen, ei voida kokonaisuudessaan säilyttää nykyisten jäsenten toimikauden jälkeen, sillä perussopimuksessa määrätty jäsenten enimmäismäärä ylittyisi. Perussopimuksissa ei määrätä talous- ja sosiaalikomitean tai alueiden komitean kokoonpanomenetelmästä, kunhan 350 jäsenen enimmäismäärää ei ylitetä. Sen sijaan Euroopan parlamentin kokoonpanokriteerit on määrätty Euroopan unionista tehdyn sopimuksen 14 artiklan 2 kohdassa. Parlamentti koostuu unionin kansalaisten edustajista ja komitea alueellisten ja paikallisten julkisyhteisöjen edustajista (SEUT-sopimuksen 300 artiklan 3 kohta). Siksi on tärkeämpää varmistaa, että alueet ja paikalliset julkisyhteisöt saavat komiteassa äänensä kuuluviin, kuin luoda suora kytkös kunkin jäsenvaltion väkilukukuun. Komissio katsoo, että nykyinen tasapaino komitean kokoonpanossa olisi säilytettävä niin pitkälti kuin mahdollista, sillä se on tulosta edellisistä hallitustenvälisistä konferensseista. Siksi se ehdottaa, että muutoksia tehdään mahdollisimman vähän eli vähennetään jäsenvaltioiden nykyistä jäsenmäärää enintään yhdellä ja, jotta kunkin jäsenvaltion jäsenet voivat osallistua kaikkeen komitean toimintaan, huolehditaan viiden jäsenen vähimmäismäärän (Maltan nykyinen jäsenmäärä) säilymisestä. Vähentäminen aloitetaan jäsenvaltioista, joiden väkiluku on pienin (Luxemburg, Kypros ja Viro). Komissio antaa tämän ehdotuksen samaan aikaan talous- ja sosiaalikomitean kokoonpanoa koskevan ehdotuksen kanssa. Jäsenvaltioiden välisen paikkajaon on edelleen oltava samanlainen kummassakin komiteassa. Komissio katsoo, että ei ole asianmukaista luoda menetelmää paikkajaon määräämiseksi ennalta uuden jäsenvaltion liittymistä varten, koska perussopimuksessa määrätään säännöllisestä uudelleentarkastelusta antamatta kriteerejä, joihin pysyvä menetelmä voisi perustua. 3.3 Voimaantulo Komissio ehdottaa, että neuvosto lykkää tämän päätöksen voimaantuloa komitean nykyisen toimikauden päättymistä seuraavaan päivään. Jos voimaantuloa ei lykätä, Kroatian tasavallan liittymisehtoja koskevan asiakirjan 24 artiklan 2 kohta merkitsisi, että jäsenmäärän väliaikainen lisääminen 353 jäseneen ei olisi ehdotetun päätöksen tultua voimaan enää laillinen. 2014/0128 (NLE) Ehdotus NEUVOSTON PÄÄTÖS alueiden komitean kokoonpanon vahvistamisesta EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 305 artiklan, ottaa huomioon Euroopan komission ehdotuksen, sekä katsoo seuraavaa: (1) Euroopan unionin toiminnasta tehdyn sopimuksen 300 artiklan 3 kohdassa määrätään, että alueiden komitea koostuu alueellisten ja paikallisten julkisyhteisöjen edustajista, joilla on joko alueellisen tai paikallisen julkisyhteisön vaaleissa saatu valtuutus tai jotka ovat poliittisesti vastuussa vaaleilla valitulle elimelle. (2) Euroopan unionin toiminnasta tehdyn sopimuksen 305 artiklassa määrätään, että neuvosto vahvistaa alueiden komitean kokoonpanon. Jäsenten määrä on enintään 350. (3) Alueiden komitea hyväksyi 6 päivänä lokakuuta 2010 Euroopan unionin alueiden komitean tulevaa kokoonpanoa koskevat suositukset Euroopan komissiolle ja neuvostolle[2]. (4) Nykyinen tasapaino alueiden komitean kokoonpanossa olisi säilytettävä niin pitkälti kuin mahdollista, sillä se on tulosta edellisistä hallitustenvälisistä konferensseista. (5) Jotta alueiden komitea voi säilyttää Kroatian tasavallan liittymisehtoja koskevan asiakirjan 24 artiklan mukaisen kokoonpanonsa nykyisten jäsenten toimikauden päättymiseen, tämän päätöksen voimaantuloa olisi lykättävä siihen asti, ON HYVÄKSYNYT TÄMÄN PÄÄTÖKSEN: 1 artikla Alueiden komitean jäsenten määrä on seuraava: Belgia 12 Bulgaria 12 Tšekki 12 Tanska 9 Saksa 24 Viro 6 Irlanti 9 Kreikka 12 Espanja 21 Ranska 24 Kroatia 9 Italia 24 Kypros 5 Latvia 7 Liettua 9 Luxemburg 5 Unkari 12 Malta 5 Alankomaat 12 Itävalta 12 Puola 21 Portugali 12 Romania 15 Slovenia 7 Slovakia 9 Suomi 9 Ruotsi 12 Yhdistynyt kuningaskunta 24. 2 artikla Tämä päätös tulee voimaan alueiden komitean nykyisten jäsenten toimikauden päättymistä seuraavana päivänä. Tehty Brysselissä Neuvoston puolesta Puheenjohtaja [1] Alueiden komitea, R/CdR 137/2010 fin, Euroopan unionin alueiden komitean tulevaa kokoonpanoa koskevat suositukset Euroopan komissiolle ja neuvostolle, 6. lokakuuta 2010. [2] CdR 137/2010 fin.